АҞӘА, рашәара 8 - Sputnik, Асмаҭ Ҵәыџьԥҳа. Аԥсны иеизгоу акоманда Чамериа акоманда иаиааит пенальтиқәа рсериаҟны ConIFA-2019 аегида иаҵанакуа ашьапылампыл азы Европа ачемпионат аҟны ахԥатәи аҭыԥ азы рыхәмарраан асабша, рашәара 8 рзы.
Ахәмарра ишалагазҵәҟьа Аԥсны акоманда еиҳа аԥыжәара аго иалагеит, Чамериа акәзар, ахьчаратә тактика ааннакылар акәхеит.
Ахәмарра зегьы иҭагӡаны ирацәан аҩкомандакгьы иҟарҵоз ажәыларақәа рхыԥхьаӡара. Изныкымкәа икылкааны амбахь ампылқәа рышьҭуан, аха амбахьчаҩцәа рҭыԥ аҟны иахәҭаз аус нарыгӡон, ишәарҭаз ампылқәа раанкылара рылшон.
Имаҷмызт иара убас акәакьтә мпылқәагьы, аилагарақәа ирыхҟьаны егьырҭ аштрафтә мпылқәагьы.
Ахәаԥшцәа ртәы уҳәозар, Аԥсны акоманда иадгылаз рацәаҩын, атрибунақәа рҟынтәи рыбжьы шьҭыхны адгылара ду рырҭон, Аԥсны абираҟқәа зкызгьы убон.
Убас ала, аамҭа хадазы ахәмарыҩцәа ирылшоз шыҟарҵозгьы, амба изазымиааит. Аӡбаҩ хада уи иацыҵеит аа-минуҭк. Аха усҟангьы аҭаршәра рылымшеит.
Ахәмарра ашьҭахь апенальтиқәа ирыӡбар акәын алҵшәа. Ара аԥсуа команда амчқәа ааизнакын, иагьрықәҿиан, 5:4 ҳәа аиааира ргеит, иагьааныркылеит ConIFA-2019 ала Европа ачемпионат аҿы ахԥатәи аҭыԥ.